‘যারা হৃদয়ের কথা বলিতে ব্যাকুল’, তাদের জন্য ফেসবুক এনে দিয়েছে অবারিত সুযোগ। সাইবার বিপ্লবের ফলে মানুষ সহজে তার মতামত, চিন্তা-ভাবনা প্রকাশ করতে পারছে। অনেকেই মনে করেন, আমরা এখন তথ্যযুগে প্রবেশ করেছি। তথ্যের অবাধ প্রবাহের এই যুগে অনলাইনে যে সমাজ গড়ে উঠেছে, সমাজবিজ্ঞানী ম্যানুয়েল ক্যাস্টেল তার নাম দিয়েছেন ‘নেটওয়ার্ক সমাজ’। এই নেটওয়ার্ক সমাজের কোনো ভৌগোলিক সীমারেখা নেই। সে যাই হোক, সাইবার স্পেসে এখন সমাজ, রাজনীতি, ধর্মবিষয়ক মতাদর্শ প্রচার করা খুবই সহজ হয়ে গেছে। এর ফলে মূলত দুটি পরিস্থিতির সৃষ্টি হয়েছে। প্রথমত, মতামত প্রকাশের ক্ষেত্রটি কিছুটা গণতান্ত্রিক হয়েছে; দ্বিতীয়ত, অসম্পাদিত লেখা, গুজব বা মতামত প্রকাশের ফলে সমাজের স্থিতিশীলতা কখনও হুমকির মুখে পড়তে পারে। সম্প্রতি ঘটে যাওয়া কিছু আন্দোলন, সংগ্রামের বাস্তব প্রয়োগ ও তার ফলাফল পর্যালোচনা করলে তা দেখা যায়।